Source: http://docplayer.fi/2466276-Sateilyn-laaketieteellinen-kaytto-endoskopian-kontekstissa.html
Timestamp: 2018-05-21 08:11:59+00:00
Document Index: 24603934

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

SÄTEILYN LÄÄKETIETEELLINEN KÄYTTÖ ENDOSKOPIAN KONTEKSTISSA - PDF
Download "SÄTEILYN LÄÄKETIETEELLINEN KÄYTTÖ ENDOSKOPIAN KONTEKSTISSA"
1 SÄTEILYN LÄÄKETIETEELLINEN KÄYTTÖ ENDOSKOPIAN KONTEKSTISSA Potilasannokset ja säteilyn käyttötavat endoskooppisessa retrogradisessa kolangiopankreatikografiassa (ERCP) ja siihen liittyvissä toimenpiteissä Saukko Ekaterina Pro gradu-tutkielma Terveystieteiden laitos, radiografia Oulun yliopisto Syyskuu 2013
2 2 OULUN YLIOPISTO LTK, Terveystieteiden laitos (radiografia) TIIVISTELMÄ Saukko Ekaterina: Pro gradu-tutkielma: Syyskuu 2013 SÄTEILYN LÄÄKETIETEELLINEN KÄYTTÖ ENDOSKOPIAN KONTEKSTISSA. Potilasannokset ja säteilyn käyttötavat endoskooppisessa retrogradisessa kolangiopankreatikografiassa (ERCP) ja siihen liittyvissä toimenpiteissä. 75 sivua, 6 liitettä (16 sivua) Tutkielman tarkoituksena oli kuvata potilaiden saamia säteilyannoksia ERCP:ssa ja sen yhteydessä tehtävissä toimenpiteissä, arvioida deterministisen vaurion riskiä ERCP:ssa ja sen yhteydessä tehtävissä toimenpiteissä sekä kartoittaa säteilyn käyttötapoja sappi- ja haimateiden endoskooppisessa kuvantamisessa. Tutkimuksen tavoitteena oli tuottaa uutta tietoa potilaan säteilyaltistuksen tasosta ERCP:ssa sekä endoskooppisen läpivalaisutoiminnan erityispiirteistä. Tutkimuksessa hyödynnettiin aineistotriangulaatiota. Potilaan säteilyaltistuksen tasoa ERCP:ssa selvitettiin keräämällä potilasannoksia kymmenestä eri sairaalasta Suomessa. Deterministisen vaurion riskiä ERCP:ssa arvioitiin yhdessä sairaalassa suoritettujen pintaannosmittausten (ESD) perusteella. Säteilyn käyttöä endoskopian kontekstissa kartoitettiin kyselyn avulla kymmenestä eri sairaalasta. Kokonaisuudessaan tutkimusaineisto koostui 227 potilasannoksesta, 13 pinta-annosmittauksesta ja 10 kyselylomakkeen vastauksesta. Tutkimusaineiston keruu toteutettiin vaiheittain kevään 2011 ja kesän 2012 välisenä aikana. Aineisto analysoitiin IBM SPSS Statistics -tilasto-ohjelmalla. Tulosten mukaan potilas sai keskimäärin 5,15 Gy cm² suuruisen säteilyannoksen ERCP:n ja toimenpiteiden yhteydessä. Keskimääräinen läpivalaisuaika ERCP:ssa oli 2,4 minuuttia ja röntgenkuvien lukumäärä 2,5. Annoksen ja pinta-alan tulon (DAP) sekä läpivalaisuajan välillä todettiin voimakas lineaarinen riippuvuus. Terapeuttisessa ERCP:ssa potilas sai suuremman säteilyannoksen diagnostiseen ERCP:n verrattuna. Potilaan pinta-annoksen keskiarvo ERCP:ssa oli 10 mgy ja efektiivisen annoksen keskiarvo 1 msv. Säteilyannokset ERCP:ssa ja sen yhteydessä tehtävissä toimenpiteissä vaihtelivat merkittävästi tässä tutkimuksessa, samoin läpivalaisuajan ja röntgenkuvien lukumäärän vaihtelu oli kohtuullisen suurta. Säteilyä käytetään endoskopian kontekstissa hyvin monipuolisesti. Endoskooppista läpivalaisutoimintaa harjoitetaan Suomessa sekä röntgenosastoilla että endoskopiapoliklinikoilla. ERCP toimenpiteineen toteutetaan osittain myös ilman säteilyn käytön asiantuntijoita. Säteilyn käyttötavoissa, kuten potilaiden säteilysuojauskäytännöissä sekä potilasannosten dokumentoinnissa ja seurannasta, oli eroa sairaaloiden välillä. Potilasannosten selvittämisellä, deterministisen riskin arvioimisella ja toimintatapojen kartoittamisella luodaan edellytykset potilaan säteilyaltistuksen optimointiin ja säteilytoiminnan arviointiin. Tutkimuksen tuloksia voidaan hyödyntää organisaatiotasolla toiminnan kehittämisessä, säteilysuojelun edistämisessä, läpivalaisulaitteiden laadunvarmistuksessa sekä sisäisissä säteilysuojelukoulutuksissa. Avainsanat: Endoskopia, ERCP, potilasannos, pinta-annos, deterministinen haitta, säteily
3 3 UNIVERSITY OF OULU Faculty of Medicine, Institute of Health Sciences (Radiography) ABSTRACT Saukko Ekaterina: MEDICAL USE OF RADIATION IN THE CONTEXT OF ENDOSCOPY. Patient radiation doses and uses of radiation in endoscopic retrograde cholangiopancreatography (ERCP) and related procedures. Pro Gradu Thesis: 75 pages, 6 appendices (16 pages) September 2013 The purpose of this study was to determine the radiation doses received by patients during ERCP and related procedures, to estimate the risk of deterministic effect in ERCP and its procedures and to research the uses of radiation on endoscopic imaging of bile and pancreatic ducts. The aim of the study was to produce new information about the level of patient s radiation exposure in ERCP and on the special characteristics of endoscopic fluoroscopy operations. Data triangulation was used in the study. The patient s level of radiation exposure in ERCP was examined by collecting patient doses from ten different hospitals in Finland. The risk of deterministic effect in ERCP was evaluated based on entrance surface dose (ESD) measurements implemented in one of the hospitals. The use of radiation in context with endoscopy was researched by a questionnaire in ten different hospitals. Thus, in total, the research data consisted of 227 patient doses, 13 entrance surface dose measurements and the answers of ten questionnaires. The collection of research data was carried out in phases between spring 2011 and summer The data was analysed with the IBM SPSS Statistics software. According to the results, patients received on average of 5.15 Gy cm² of radiation dose during ERCP and related procedures. The average fluoroscopy time in ERCP was 2.4 minutes and the number of x-ray images 2.5. A strong linear correlation was observed between the dose area product (DAP) and fluoroscopy time. In therapeutic ERCP, the patient received a larger radiation dose compared to diagnostic ERCP. The average patient s entrance surface dose in ERCP was 10 mgy and the average effective dose 1 msv. The radiation doses in ERCP and procedures varied significantly in this study. Consequently, the range of fluoroscopy times and the numbers of x-ray images was also quite large. In the context of endoscopy, radiation is used in many various ways. ERCP studies and procedures in Finland are carried out both in x-ray departments and endoscopy units. ERCP and its procedures are implemented partly without the experts of medical use of radiation. The methods of using radiation, such as radiation protection policies for patients and documentation and monitoring of patient doses, varied between the different hospitals. Finding out the patient dose, evaluating the deterministic effect and researching the operational methods create the requirements for optimizing the patient s radiation exposure and evaluating the radiation operation. The results of the study can be utilized on the organizational level to develop the operations, promote radiation protection, and ensure the quality of fluoroscopy equipment and, additionally, for internal radiation protection training. Keywords: Endoscopy, ERCP, patient dose, entrance skin dose, deterministic effect, radiation
4 4 SISÄLTÖ TIIVISTELMÄ ABSTRACT 1 JOHDANTO ENDOSKOOPPISEN LÄPIVALAISUTOIMINNAN LÄHTÖKOHDAT Endoskooppinen retrogradinen kolangiopankreatikografia Säteilyn käyttöä ja säteilyturvallisuutta ohjaava lainsäädäntö Säteilyn aiheuttamat terveydelliset haittavaikutukset Potilaan säteilysuojelun periaatteet Radiologisten tutkimusten potilasannosten vertailutasot Potilaan säteilyaltistusta kuvaavat suureet Potilaan säteilyaltistus ERCP:ssa ja säteilyaltistukseen vaikuttavat tekijät Säteilyn käyttöympäristö ja säteilyn käyttötavat TUTKIMUKSEN TARKOITUS JA TUTKIMUSONGELMAT TUTKIMUKSEN EMPIIRINEN TOTEUTTAMINEN Aineiston keruu Pinta-annoksen määrittäminen Potilasannosten kerääminen Kyselyn toteuttaminen Aineiston analysointi ENDOSKOOPPISEN LÄPIVALAISUTOIMINNAN MUOTO SUOMESSA Potilaan säteilyaltistus ERCP:ssa ja sen yhteydessä tehtävissä toimenpiteissä Deterministisen vaurion riski ERCP:ssa ja sen yhteydessä tehtävissä toimenpiteissä Säteilyn käyttö ERCP:ssa ja sen yhteydessä tehtävissä toimenpiteissä Endoskooppinen läpivalaisutoiminta ja laitekanta Säteilysuojauskäytännöt Säteilyn käyttötavat Kuvien arkistointi, potilasannosten dokumentointi ja seuranta POHDINTA JA JOHTOPÄÄTÖKSET Tutkimuksen luotettavuuden arviointi Käytettyjen mittareiden luotettavuus ja otosten edustavuus Esitestauksen merkitys tutkimuksen luotettavuudelle Tutkimuksen eettisten tekijöiden pohdintaa Tutkimustulosten tarkastelua Potilaan säteilyaltistuksen taso ERCP:ssa Deterministisen ja stokastisen vaurion riski ERCP:ssa Endoskooppisen läpivalaisutoiminnan erityispiirteet Johtopäätökset, tutkimustulosten käytettävyys ja jatkotutkimusaiheet...65 LÄHTEET...68 LIITTEET Liite 1 Liite 2 Liite 3 Liite 4 Liite 5 Liite 6 Potilaan säteilyaltistukseen ERCP:ssa ja endoskooppiseen läpivalaisutoimintaan kohdistuneet tutkimukset ESD-lomake Saatekirje Annostietojen keruulomake Kyselylomake säteilyn käyttötavoista Ohje lomakkeiden täyttämistä ja palautusta varten
5 5 TAULUKOT Taulukko 1. ERCP:n aiheet Taulukko 2. Potilaan säteilyaltistus diagnostisessa ja terapeuttisessa ERCP:ssa: annoksen ja pinta-alan tulon DAP (Gy cm²), läpivalaisuajan (minuuttia), kuvien lukumäärän (kpl), pinta-annoksen ESD (mgy) ja efektiivisen annoksen E (msv) keskiarvo Taulukko 3. Tilastolliset tunnusluvut potilaan iästä, painosta, pituudesta ja painoindeksistä Taulukko 4. Annoksen ja pinta-alan tulo (DAP), läpivalaisuaika ja röntgenkuvien lukumäärä kaikissa ERCP:ssa Taulukko 5. Annoksen ja pinta-alan tulo (DAP), läpivalaisuaika ja röntgenkuvien lukumäärä ERCP:n luonteen mukaan Taulukko 6. Mitatut potilaan pinta-annokset (ESD) ja vastaavat annostiedot (annoksen ja pinta-alan tulo, läpivalaisuaika, röntgenkuvien lukumäärä) 13 ERCP:ssa Taulukko 7. Vastaajien työkokemus ERCP:sta ammatin mukaan Taulukko 8. ERCP:n vuotuiset tutkimusmäärät tutkimuksen kohteena olevissa yliopisto- ja keskussairaaloissa Taulukko 9. ERCP:ssa käytettävät rakenteelliset ja muut säteilysuojaimet yliopisto- ja keskussairaaloissa Taulukko 10. Henkilökunnan käyttämät henkilökohtaiset säteilysuojaimet ERCP:ssa yliopisto- ja keskussairaaloissa Taulukko 11. Läpivalaisulaitteen annosautomatiikan eri annosvaihtoehtojen käyttö ERCP:ssa yliopisto- ja keskussairaaloissa KUVIOT Kuvio 1. Tyypillinen säteilyaltistustilanne ERCP:ssa ja sen yhteydessä tehtävissä toimenpiteissä Kuvio 2. Aineiston keruuprosessi yliopistollisten sairaaloiden ja keskussairaaloiden toimintayksiköistä Kuvio 3. Annoksen ja pinta-alan tulo (DAP) annosluokittain ERCP:ssa Kuvio 4. Läpivalaisuajan jakauma ERCP:ssa Kuvio 5. Annoksen ja pinta-alan tulon (DAP) sekä läpivalaisuajan välinen yhteys Kuvio 6. Annoksen ja pinta-alan tulon (DAP) sekä pinta-annoksen (ESD) välinen yhteys Kuvio 7. Läpivalaisuajan ja pinta-annoksen (ESD) välinen yhteys Kuvio 8. Annoksen ja pinta-alan (DAP) tulo röntgenhoitajan osallistumisen mukaan Kuvio 9. Läpivalaisuaika röntgenhoitajan osallistumisen mukaan
6 1 JOHDANTO Radiologiset kuvantamismenetelmät ovat nykyään keskeisessä roolissa kliinisessä diagnostiikassa ja hoidon seurannassa. Lisäksi ne ovat tulleet osaksi monia hoitotoimenpiteitä. (Jurvelin 2005, 11.) Toimenpideradiologiaa, jossa tutkimus- ja hoitotoimenpiteet tehdään eri kuvantamismenetelmien ohjauksessa, pidetään yhtenä nopeimmin kehittyvistä kliinisen lääketieteen alueista. Kuvausohjattavat diagnostiset ja hoidolliset toimenpiteet korvaavat ja täydentävät avoimia kirurgisia leikkauksia tarjoten täsmällisempiä, edullisempia sekä vähemmän kajoavia ja potilasta rasittavia hoitomuotoja. Komplikaatioriskit toimenpideradiologiassa ovat usein pienemmät kuin avoleikkauksissa ja potilaiden toipumisaika toimenpiteen jälkeen on yleensä huomattavasti lyhyempi. Toimenpideradiologiassa kuvantamismenetelmänä käytetään ultraääni-, läpivalaisu-, tietokonetomografia- tai magneettikuvausta. (Manninen ym. 2010, 919.) Radiologian lisäksi läpivalaisua hyödynnetään nykyään hyvin monipuolisesti myös muilla lääketieteen alueilla, kuten gastroenterologiassa, ortopediassa, kirurgiassa, kardiologiassa sekä kivun hoidossa (Davros 2007, 45). Läpivalaisua käytetään sen tarjoamien laajojen sovellutusten vuoksi yhä useammin radiologisten yksiköiden ulkopuolella eri lääketieteen asiantuntijoiden toimesta, muun muassa leikkaussaleissa ja poliklinikoilla (ICRP 2010). Gastroenterologiassa useat toimenpiteet ovat miltei riippuvaisia läpivalaisusta, sillä tavalliseen tähystykseen verrattuna läpivalaisu mahdollistaa näkymättömien kohteiden visualisoinnin sekä tarjoaa tutkimuksen etenemisen ja toimenpiteiden onnistumisen seuraamisen reaaliajassa. Läpivalaisu on tänä päivänä rutiininomaisesti käytössä useimmissa endoskopiayksiköissä, erityisesti endoskooppisessa retrogradisessa kolangiopankreatikografiassa (ERCP) se on korvaamaton väline. (Adler 2007, Amis 2007.) ERCP on tähystyksen avulla suoritettava lääketieteellinen sappiteiden ja haimatiehyeen kuvantamismenetelmä (Sand ym. 2005, 763). On arveltu, että tulevaisuudessa ERCP:sta on tulossa sappitiesairauksien hoidon kultainen standardi (Boix & Lorenzo- Zúńiga 2011, 140). Suomessa tehdään vuosittain sappiteiden ja haimatiehyeen kuvantamistutkimusta mahasuolikanavan tähystyksessä (Hakanen 2002, Tenkanen-Rautakoski 2006, Tenkanen-Rautakoski 2010). Valtaosa ERCP:sta tehdään yliopistollisissa sairaa-
7 2 loissa ja suurissa keskussairaaloissa (Sand ym. 2005, 763) ja niiden määrä vaihtelee sairaanhoitopiireittäin. ERCP on teknisesti vaativin ja korkean riskin omaava gastrointestinaalinen endoskopiatoimenpide (Suomen Gastroenterologiayhdistys 1999, Baron ym. 2006). Suurin säteilyaltistus sappiteiden ja haimatiehyeen endoskooppisessa kuvantamisessa kohdistuu potilaaseen (Amis 2007) ja se riippuu hyvin paljon suoritettujen toimenpiteiden luonteesta ja vaikeusasteesta (STUK 2005a). Toimenpiteisiin liittyy useimmiten suurten säteilyannosten vuoksi merkittävä deterministisen vaurion riski. Deterministisen vaurion riski on suurin niissä toimenpiteissä, joissa on pitkä läpivalaisuaika ja joissa säteilykeila kohdistuu pitkään aikaa samaan kohtaan potilaan ihoa. (Mahesh 2001, ) ERCP:ssa läpivalaisuaika voi muodostua pitkäksi ja säteilyannos korkeaksi, varsikin silloin, kun suoritetaan jokin vaativa hoitotoimenpide (Larkin ym. 2001, 163). Kansainvälisen säteilysuojelutoimikunnan (ICRP) raportissa, joka käsittelee säteilysuojelua radiologisen yksikön ulkopuolella tehtävissä läpivalaisuohjatuissa toimenpiteissä, ERCP luokitellaan toimenpiteeksi, jossa potilaalle aiheutuva mahdollinen ihoannos voi ylittää 1 Gy (ICRP 2010). Säteilysuojelu ja säteilyaltistuksen optimointi läpivalaisuohjatuissa toimenpiteissä ovat nyt kiinnostuksen kohteena niin kansallisessa kuin kansainvälisessäkin keskustelussa, koska säteilysuojelussa on huomattu olevan puutteita ja esiintyvän välinpitämättömyyttä radiologisen yksikön ulkopuolisessa säteilyn käytössä. Ihovaurioita potilailla on tähän mennessä raportoitu pelkästään toimenpideradiologiassa ja kardiologiassa, mutta yleistynyt läpivalaisun käyttö radiologisten yksiköiden ulkopuolella sekä nopeasti lisääntyvät ja entistä monimutkaisemmat läpivalaisuohjatut toimenpiteet kasvattavat merkittävästi potentiaalisen ihovaurion riskiä. (IAEA 2010, ICRP 2010.) ERCP:sta potilaalle aiheutuvia säteilyannoksia on kuvattu kansainvälisissä tutkimuksissa (Chen ym. 1996, Heyd ym. 1996, Larkin ym. 2001, Buls ym. 2002, Hart ym. 2002, Tsalafoutas ym. 2003, Brambilla ym. 2004, Singhal ym. 2006, Olgar ym. 2009, IAEA 2010, Tsapaki ym. 2011, Rodriquez-Peralvarez ym. 2011, Sulieman ym. 2011), mutta säteilyannosten vaihtelu on ollut huomattavan suurta. Suomessa potilaan säteilyaltistusta ERCP:ssa ei ole selvitetty juuri lainkaan. Liitteessä 1 esitetään potilaan säteilyaltistukseen ERCP:ssa ja endoskooppiseen läpivalaisutoimintaan liittyviä tutkimuksia.
8 3 Säteilyn lääketieteellistä käyttöä maassamme ohjaa ja valvoo sosiaali- ja terveysministeriön alaisena säteilyturvakeskus (Säteilylaki 592/1991). Säteilyturvakeskus antaa säteilylain nojalla säteilyn käytön ja muun säteilytoiminnan turvallisuutta koskevia yleisiä ohjeita (Asetus säteilyturvakeskuksesta 618/1997). Ohjeiden laatimiseksi, koskien muun muassa potilaan sekä henkilökunnan säteilyturvallisuutta, säteilyturvakeskus tarvitsee tieteellisesti pätevää ja monipuolista tietoa säteilyaltistuksesta erilaisissa säteilynkäyttöolosuhteissa terveydenhuollossa. Mielenkiinnon kohteena ovat ne radiologiset tutkimukset ja toimenpiteet, joissa säteilyaltistus potilaalle tai henkilökunnalle on tai voi olla suuri. (Parviainen 2008.) Säteilysuojelun ja säteilyaltistuksen optimoinnin tueksi säteilyturvakeskus määrittää lisäksi yleisimmille tutkimuksille vertailutasot (Sosiaali- ja terveysministeriön asetus säteilyn lääketieteellisestä käytöstä 423/2000). Vertailutaso toimii ohjeena käytännön työssä ja on turvallisen lääketieteellisen säteilyn käytön lähtökohta. ERCP:lle säteilyannoksen vertailutasoa ei ole Suomessa asetettu. Tämän tutkielman tarkoituksena on kuvata potilaiden saamia säteilyannoksia ERCP:ssa ja sen yhteydessä tehtävissä toimenpiteissä sekä arvioida, liittyykö toimenpiteisiin deterministisen vaurion riskiä. ERCP:n yhteydessä tehtävien toimenpiteiden kasvavat määrät ja toimenpiteiden monimutkaisuus voivat lisätä entisestään potilaan säteilyaltistusta sekä saattavat suurentaa deterministisen vaurion riskiä. Tutkimuksessa kartoitetaan myös säteilyn käytön näkökulmasta eri toimintayksiköissä vallitsevia toimintatapoja sappi- ja haimateiden endoskooppisessa kuvantamisessa, sillä säteilyn käyttötavoilla voi olla vaikutusta potilaan säteilyannoksen suuruuteen. Potilasannosten selvittämisellä, deterministisen riskin arvioimisella ja toimintatapojen kartoittamisella luodaan edellytykset potilaan säteilyaltistuksen optimointiin ja säteilytoiminnan arviointiin. Lisäksi tutkimuksessa saadaan viitteitä kansallisesta säteilyannoksen vertailutasosta. Käytännössä ERCP edellyttää samaa säteilysuojelun tasoa kuin kaikki muutkin toimenpideradiologiset toimenpiteet (Buls ym. 2002).
9 4 2 ENDOSKOOPPISEN LÄPIVALAISUTOIMINNAN LÄHTÖKOHDAT 2.1 Endoskooppinen retrogradinen kolangiopankreatikografia ERCP on jo yli 45 vuotta vanha sappi- ja haimateiden lääketieteellinen tutkimusmenetelmä, joka suoritetaan tähystyksen eli endoskopian avulla (Suomen Gastroenterologiayhdistys 1999, Kylänpää & Halttunen 2008). ERCP liittää yhteen kaksi eri lääketieteen alaa, radiologian ja gastroenterologian (Mitchell & Grimm 2003, 11). Mahasuolikanavan tähystysmenetelmien kehittyessä useiden toimenpiteiden huomattiin hyötyvän merkittävästi läpivalaisusta. Läpivalaisu on hyödyllinen erityisesti tilanteissa, joissa tutkimuskohteisiin ei tähystyksen avulla saada suoraa näköyhteyttä. (Adler 2007, 189.) Läpivalaisua ja jodipitoista varjoainetta apuna käyttäen on mahdollista selvittää tarkasti sappi- ja haimateiden anatomia ja patologia (Suomen Gastroenterologiayhdistys 1999, Kylänpää & Halttunen 2008). Sappitie- ja haimatautien diagnostiikka ja hoito muodostavat ERCP:n pääindikaatiot (Glomsaker ym. 2011). ERCP:n aiheet on lueteltu tarkemmin taulukossa 1. Taulukko 1. ERCP:n aiheet. Keltaisuus Laajentuneet sappitiet Sappi- ja haimateiden laajennus Sapenjohtimen kivi tai epäily siitä, kiven poisto Sappitietulehdus tai epäily sklerosoivasta sappitietulehduksesta Epäily sappiteiden kasvaimesta Akuutti haimatulehdus, epäily kroonisesta haimatulehduksesta tai haimakasvaimesta Sappi- ja haimatiehyiden harjasytologia, biopsia Stentin asentaminen, vaihto tai poisto Papilla Vateriin kohdistuvat toimenpiteet (esim. sfinkterotomia) Leikkauksen jälkeiset komplikaatiot (Mukaillen: Suomen Gastroenterologiayhdistys 1999, Glomsaker ym )
10 5 Ensimmäisen kerran ERCP:sta ja onnistuneesta sappiteiden kanyloinnista raportoivat McCune, Shorb ja Moscovitz vuonna 1968 (McCune ym. 1968, 752). Sappi- ja haimateiden endoskooppinen kuvantaminen ja sen yhteydessä tehtävät toimenpiteet ovat olleet tärkeässä asemassa 1970-luvulta lähtien erityisesti sappitietulehdusten, sappileikkausten jälkeisten sappitiehytkivien ja sappitietukosten hoidossa (Sand ym. 2005, 763). Vuosien varrella ERCP:n aiheet, tekniikka ja välineistö ovat kehittyneet huomattavasti. Sappi- ja haimaongelmien hoitokäytännöt ovat muuttuneet ERCP:n myötä vähentäen merkittävästi avoleikkauksien määrää, sillä yhä useampia toimenpiteitä on mahdollista suorittaa tähystysteitse potilasta säästäen täsmäkirurgian avulla. Tietokonetomografia-, magneetti- ja ultraäänitutkimusten yleistyttyä diagnostisten ERCP:n määrä on vähentynyt minimiin. (Pääkkö ym. 2000, Sand ym. 2005, Kylänpää & Halttunen 2008.) Magneettikolangiografia (MRCP) on korvannut miltei kokonaan ERCP:n diagnostisena tutkimuksena, sillä erilaisten poikkeavien löydösten suhteen sen tarkkuus ja herkkyys ovat yli 90 % (Soto ym. 1996, Adamek ym. 1998). Nykykäytännön mukaan ERCP tulisikin kohdentaa vain potilaisiin, joille tehdään samassa yhteydessä endoskooppisia sappi- tai haimatietoimenpiteitä (Kylänpää & Halttunen 2008, Laukkarinen 2012). ERCP suoritetaan sivulle katsovalla duodenoskoopiksi kutsutulla tähystimellä, joka viedään suun ja mahalaukun kautta pohjukaissuolen alkuosaan. Pohjukaissuolen seinämässä sijaitseva iso pohjukaissuolinysty (papilla duodeni major), johon sappi- ja haimatiet laskevat, kanyloidaan duodenoskoopin läpi ujutetulla katetrilla näkö- ja läpivalaisukontrollissa. Hankalassa kanylaatiossa käytetään ohjainvaijeria, jonka sijainti sappi- tai haimateissä varmistetaan aina läpivalaisun avulla. (Suomen Gastroenterologiayhdistys 1999, Kivisaari 2005, Kylänpää & Halttunen 2008, Laukkarinen 2012.) Nykyään sappi- ja haimateiden kanyloinnin helpottamiseksi on kehitetty lukuisia uusia välineitä, tekniikoita ja menetelmiä. Kanyloinnin onnistuessa tiehyisiin ruiskutetaan katetrin kautta jodipitoista varjoainetta ja niistä otetaan röntgenkuvia, jotka näyttävät sappi- ja haimateiden muodon sekä tiehyissä olevat ahtaumat ja kivet. Diagnostiikan lisäksi ERCP mahdollistaa biopsioiden tai harjasolunäytteiden ottamisen, sappi- tai haimakivien poistamisen, sappi- tai haimatiekaventumien hoitamisen sekä kasvainten palliatiivisen hoidon. (Suomen Gastroenterologiayhdistys 1999, Kylänpää & Halttunen 2008.) Miltei kaikissa ERCP:n yhteydessä tehtävissä toimenpiteissä läpivalaisua tarvitaan avustamaan toimenpiteiden suorituksessa sekä arvioimaan niiden onnistumista (Boix & Lorenzo-Zúńiga 2011, 142).
11 6 Valtaosa ERCP:aan tulevista potilaista on iäkkäitä ja huonokuntoisia päivystyspotilaita (Sand ym. 2005, 765). Toimenpiteisiin endoskopistin eli tähystystutkimusta suorittavan lääkärin lisäksi osallistuvat kaksi hoitajaa, joista yksi huolehtii potilaan tarkasta seurannasta ja toinen avustaa endoskopiassa (Suomen Gastroenterologiayhdistys 1999, 1265). Tavallisesti ERCP suoritetaan kevyessä sedaatiossa ja antibioottisuojassa huomioiden potilaan ikä, perussairaudet ja hoitomyöntyvyys. Potilaalle annetaan lisäksi laskimonsisäisesti suolen peristaltiikkaa hillitsevä lääkitys. (Suomen Gastroenterologiayhdistys 1999, Sand ym. 2005, Tringali ym ) ERCP-tutkimuksia on tehty myös yleisanestesiassa intuboituille potilaille (Tringali ym. 2008, 93). Eräässä suomalaisessa sairaalassa verrattiin potilaan itseannostelulaitteen avulla säätämää sedaatiota anestesialääkärin antamaan propofoli-infuusiopohjaiseen sedaatioon ERCP:n aikana. Tutkimustulosten mukaan potilaan itse säätämä sedaatio on käyttökelpoinen sedaatiomenetelmä, kun taas anestesialääkärin ohjaamaan infuusiotekniikkaan liittyi liian syvä sedaatio, jolla ei kuitenkaan ollut vaikutusta potilaan tai endoskopistin tyytyväisyyteen. (Mazanikov ym ) Perinteisesti ERCP toteutetaan potilaan maatessa lähes vatsallaan, joka on optimaalisin asento papillan kanyloinnille. Vatsa-asento helpottaa lisäksi tähystimen vientiä nielun läpi, mahdollistaa hyvänlaatuisia röntgenkuvia sekä ehkäisee aspiraatiota keuhkoihin. Vaihtoehtoisesti ERCP voidaan suorittaa myös potilaan vasemmalla kyljellä tai selkäasennossa. (Terruzzi ym. 2005, Ferreira & Baron 2008, Kylänpää & Halttunen 2008, Tringali ym. 2008, Boix & Lorenzo-Zúńiga 2011.) Tällöin on kyse useimmiten yleisanestesiassa tai mahaleikkauksen jälkeen suoritettavasta ERCP:sta (Tringali ym. 2008, 93). Tringali ym. (2008) satunnaistetussa tutkimuksessa verrattiin toisiinsa vatsa- ja selkäasennon turvallisuutta ja tehokkuutta sedatoiduilla potilailla ERCP:n aikana. ERCP:n onnistumisosuus ja komplikaatiot olivat samanlaisia, riippumatta siitä, missä asennossa potilas oli tutkimuksen aikana. Tutkijat eivät kuitenkaan suosittele selkäasentoa ERCP:ssä päivittäiseen käyttöön tai käytettävän yksiköissä, joissa tutkimusten volyymi on pieni. Ferreira ja Baron (2008) päätyivät samoihin tutkimustuloksiin, mutta heidän tutkimuksessaan toimenpiteen vaikeusaste oli huomattavasti korkeampi siinä potilasryhmässä, joissa ERCP toteutettiin selällään. Terruzzi ym. (2005) ovat myös esittäneet, että selkäasennossa ERCP:n suorittaminen on teknisesti vaativampaa ja ennen kaikkea riskialttiimpaa ei intuboiduilla potilailla kardiorespiratorinen (sydämen ja hengityselimistön) tila huomioiden.
12 7 Invasiivisena toimenpiteenä ERCP:aan liittyy komplikaatioita (Sand ym. 2005, 763). Komplikaatioriskien vuoksi ERCP:t toimenpiteineen on tehty aiemmin pääosin vuodeosastopotilaille. Nykyään taas monissa suurissa endoskopiayksiköissä sappi- ja haimatietoimenpiteitä on suoritettu hyväkuntoisille potilaille osittain myös polikliinisesti. (Suomen Gastroenterologia-yhdistys 1999, Sand ym ) ERCP:aan liittyy pankreatiitin eli haimatulehduksen, kolangiitin eli sappitietulehduksen, sfinkterotomiasta eli papillan halkaisusta aiheutuvan verenvuodon ja suolen puhkeaman riski (Suomen Gastroenterologiayhdistys 1999, Mallery ym. 2003, Christensen ym. 2004, Kylänpää & Halttunen 2008). Toimenpiteisiin liittyvä kuolleisuusriski on 1 % luokkaa (Christensen ym. 2004). Pankreatiitin, joka on yleisin komplikaatio, riskitekijät ovat muun muassa vaikea kanylointi, toistuvat haimatiehytruiskutukset, tiehyeen pieni läpimitta ja sfinkterotomia (Suomen Gastroenterologiayhdistys 1999). Komplikaatioriskit kasvavat toimenpiteiden lisääntyessä, mutta tulevat toisaalta hyväksyttävämmiksi, koska vaihtoehtoisena menetelmänä on usein leikkaus (Kylänpää & Halttunen 2008, 1419). Käypä Hoito-suosituksen mukaan ERCP:ta ei tulisi suorittaa yksiköissä, joissa niiden vuotuinen taajuus jää alle 100 toimenpiteeseen (Suomen Gastroenterologiayhdistys 1999). Erityisosaamista vaativat endoskooppiset sappi- ja haimatietoimenpiteet tulisi keskittää yliopistosairaaloihin ja suuriin keskussairaaloihin (Sand ym. 2005, 763). Muut ERCP:n laatua kuvaavat mittarit ovat tähystäjien suositusten mukainen koulutus, selkeät toimenpiteiden indikaatiot, antibioottiprofylaksia, halutun tiehyeen kanyloinnin onnistumisosuus yli 85 %, sappitiehyiden syvän kanyloinnin onnistumisosuus yli 80 %, komplikaatioiden määrä alle 8 % sekä nopea todetun obstruktion laukaiseminen yli 80 %:lla potilaista (Suomen Gastroenterologiayhdistys 1999, Baron ym. 2006). ERCP:n vaikuttavuus on riippuvainen korkeasta toimenpiteiden onnistumisosuudesta sekä alhaisesta komplikaatioiden määrästä. Osaaminen kohentaa myös ERCP:n vaikuttavuutta. (Baron ym. 2006, 896.) 2.2 Säteilyn käyttöä ja säteilyturvallisuutta ohjaava lainsäädäntö Suomessa säteilyn käyttöä ja säteilyturvallisuutta koskevat keskeiset säädökset ovat Säteilylaki (592/1991) ja Säteilyasetus (1512/1991), Sosiaali- ja terveysministeriön asetus säteilyn lääketieteellisestä käytöstä (423/2000) sekä Säteilyturvakeskuksen julkaisemat Säteilyturvallisuusohjeet, ST-ohjeet (STUK 2010). Lainsäädäntö noudattaa Kansainvä-
13 8 lisen säteilysuojelutoimikunnan (ICRP) julkaisemia periaatteita ja suosituksia (Pukkila 2004, 298). Uudet säteilysuojelun perussuositukset ICRP 103 julkaistiin vuonna 2007 ja ne korvaavat toimikunnan edelliset, vuonna 1991 julkaistut suositukset ICRP 60 (Mustonen ym. 2009). Euroopan atomienergiayhteisön (EURATOM) perustamissopimuksen nojalla annettiin säteilysuojelua koskevat direktiivit, perusnormeja esittävä direktiivi 96/29/Euratom (council directive 96/29/Euratom) ja potilaiden säteilyturvallisuutta käsittelevä direktiivi 97/43/Euratom (council directive 97/43/Euratom), jotka huomioitiin myös Suomen lainsäädännössä. ST-ohjeissa esitetyillä säteilytoiminnan yksityiskohtaisilla säännöksillä pyritään ohjeistamaan laissa vaaditun turvallisuustason toteuttamista säteilyn käytössä (Pukkila 2004). Säteilylain (592/1991) tarkoituksena on estää ja rajoittaa säteilystä aiheutuvia terveydellisiä ja muita haittavaikutuksia. Laki koskee säteilyn käyttöä ja muita toimintoja, joista aiheutuu tai voi aiheutua ihmisen terveydelle haitallista altistumista säteilylle. Potilaan säteilyaltistuksen tulisi olla lääketieteellisesti oikeutettu ja se tulisi rajoittaa siihen määrään, jota on pidettävä riittävänä tutkimus- tai hoitotulokseen pääsemiseksi. Kliinisessä vastuussa oleva lääkäri vastaa omalta osaltaan toimenpiteen lääketieteellisestä oikeutuksesta ja optimoinnista sekä toimenpiteen tulosten kliinisestä arvioinnista. Kliinisen vastuun ottaminen edellyttää toimenpiteen laadun mukaista pätevyyttä. (Säteilylaki 592/1991.) Sosiaali- ja terveysministeriön asetuksella säteilyn lääketieteellisestä käytöstä (423/2000) säädetään ionisoivan säteilyn käytöstä muun muassa potilaiden tutkimiseen ja hoitamiseen. Asetuksessa kiinnitetään huomiota potilaan säteilyaltistukseen, säteilyn käytön oikeutukseen ja optimointiin, säteilysuojeluun raskauden ja imetyksen aikana sekä henkilökunnan koulutus- ja pätevyysvaatimuksiin. Säteilytoiminnassa käytettävien radiologisten laitteiden tulisi täyttää säteilylaissa ja sosiaali- ja terveysministeriön asetuksessa säädetyt vähimmäisvaatimukset. Asetuksessa korostuu vertailutasojen ja lähetteen merkitys sekä hoitavan lääkärin ja toimenpiteen suorittajan vastuu säteilyn turvallisessa käytössä, joka varmistetaan lisäksi ulkopuolisten tekemien kliinisten auditointien, sisäisten arviointien sekä laadunvarmistuksen avulla. (Sosiaali- ja terveysministeriön asetus säteilyn lääketieteellisestä käytöstä 423/2000.)
14 9 Turvallisuuskulttuuri säteilyn lääketieteellisessä käytössä perustuu säteilyn käyttöorganisaatioon kuuluvien henkilöiden arvoihin, asenteisiin, uskomuksiin, normeihin sekä sosiaalisiin rooleihin ja teknisiin menettelyihin (IAEA 1991). Näiden tekijöiden avulla minimoidaan henkilöstön, asiakkaiden ja yleisön altistuminen säteilyn vaarallisille tai haitallisille olosuhteille (IAEA 1991) sekä luodaan edellytykset hyvään turvallisuuteen säteilyn käyttöorganisaatiossa (Servomaa & Holopainen 2005). Niemen (2006) mukaan säteilyn käyttöorganisaatioon kuuluvien henkilöiden yhteistyö on turvallisuuskulttuurin toteutumisen perusta, jolloin eri ammattiryhmien välisestä hierarkkisesta yhteistyöstä tulisi pyrkiä tasavertaiseen toimimiseen säteilyn käyttöorganisaatiossa. Turvallisuuskulttuuri toteutuu, kun organisaatioon kuuluvat henkilöt ovat turvallisuustietoisia, motivoituneita, asiantuntevia ja asianmukaisesti koulutettuja. Toiminnan harjoittaja vastaa omassa organisaatiossaan säteilyturvallisuudesta sekä huolehtii siitä, että säteilytoiminta täyttää säteilylain ja siihen perustuvien säädösten edellyttämät vaatimukset ja määräykset. Toiminnan harjoittajalla tarkoitetaan turvallisuusluvan haltijaa, yritystä, yhteisöä, säätiötä tai laitosta, joka harjoittaa säteilytoimintaa. (ST-ohje ) 2.3 Säteilyn aiheuttamat terveydelliset haittavaikutukset Röntgensäteily voi aiheuttaa deterministisiä ja stokastisia haittavaikutuksia terveydelle (Mahesh 2001, 1034). Stokastiset eli satunnaiset haitat, kuten syöpä ja perinnöllinen haitta, ovat säteilyn aiheuttamat tilastolliset haittavaikutukset. Ne johtuvat satunnaisesta geneettisestä muutoksesta yhdessä solussa ja ilmenevät pitkän ajan kuluessa säteilyaltistuksesta. (Paile 2002b, ) Säteily voi saada aikaan solussa DNA-vaurion, joka voi johtaa edelleen syövän syntymiseen, mikäli DNA-vaurion korjaus solussa syystä tai toisesta epäonnistuu ja DNA-rakenteeseen jää virhe (Mustonen ym. 2002, 67). Säteilystä aiheutuva elinaikainen syöpäriski on noin 5 % yhtä sievertiä kohti. Tutkimuksissa on kuitenkin saatu viitteitä säteilyn aiheuttamasta syöpäriskistä jo noin 100 msv:n suuruisilla ja sitä pienemmillä annoksilla. (Mustonen ym. 2009, ) Ihmisten geneettisten eli perinnöllisten sairauksien kohdalla todisteita säteilyn aiheuttamasta riskistä ei ole, mutta kokeelliset tulokset antavat viitteitä siitä, että tuleviin sukupolviin kohdistuvat riskit tulee ottaa säteilysuojelussa huomioon. Arvio perinnöllisistä vaikutuksista toiseen sukupolveen asti on noin 0,2 % sievertiä kohti koko
15 10 väestölle. (Mustonen ym. 2009, ) Geneettiset haitat ovat vanhempien sukusoluissa tapahtuneiden mutaatioiden jälkeläisille välittämät perinnölliset muutokset (Salomaa 2002, 122). Stokastisille haittavaikutuksille on olennaista, että haitan todennäköisyys lisääntyy säteilyannoksen kasvaessa ja koko elinaikana kertynyt kumulatiivinen annos määrää kokonaisriskin. Säteilysuojelussa stokastisten vaikutusten osalta huomioidaan kokonaisia väestöryhmiä, sillä yksilön riski on suhteellisen pieni melko suurenkin annoksen jälkeen. (Paile 2002b, 46.) Deterministiset haittavaikutukset, kuten säteilysairaus luuydin- ja suolistovaurioineen, säteilypalovamma, sädepneumoniitti, harmaakaihi ja sikiövaurio aiheutuvat suurista kerta-annoksista ja tulevat useimmiten ilmi lyhyen ajan sisällä altistuksesta (Mahesh 2001, Paile 2002b). Deterministisiä haittavaikutuksia voi esiintyä muutaman tunnin tai vasta yli 40 viikon kuluttua säteilyaltistuksesta (Balter ym. 2010, ). Kudosvaurioiden syntymisellä on yleensä kynnysarvo. Säteilyannoksen kynnysarvon ylittyessä deterministisen haitan riski kasvaa merkittävästi (Mahesh 2001). Kynnysarvo määrää sen tason, minkä alapuolella säteilyn aiheuttamaa vauriota ei esiinny (Paile 2002b). Säteilyn aiheuttaman kudosvaurion täytyy kuitenkin tapahtua riittävän monessa tietyn kudoksen solussa, ennen kuin vaurio on kliinisesti todennettavissa. Kynnysarvon yläpuolella annoksen kasvaessa myös vaurion vakavuus kasvaa ja kudoksen toipumiskyky heikkenee. (Mustonen ym. 2009, 29.) Säteilysuojelun näkökulmasta yksilöannos on ratkaiseva (Paile 2002b, 46). Säteilypalovamma voi syntyä lääketieteellisen toimenpiteen yhteydessä. Toimenpideradiologiaan liittyy yleisesti korkean ihoannoksen vaara, varsinkin käytettäessä nykyaikaista läpivalaisulaitetta, jossa on tehostetun toiminnon mahdollisuus. (Paile 2002c, ) Säteilyn aiheuttamia ihovaurioita onkin kuvattu potilailla toimenpideradiologisten ja kardiologisten toimenpiteiden yhteydessä (Dumonceau ym. 2012, 411). Ihovauriot ovat lähes aina odottamattomia seurauksia suoritetuista hoitotoimenpiteistä. Niiden vakavuus vaihtelee lievistä ja ohimenevistä vakaviin ja kliinisesti tuhoisiin ihoreaktioihin. Lievät ihovauriot paranevat usein itsekseen ja ovat hyväksyttäviä sivuvaikutuksia, jos toimenpiteen hyödyt parantavat potilaan elämän laatua. Säteilystä johtuva kudosvaurio voi sijaita ihon ylimmässä kerroksessa (epidermis), verinahassa (dermis) tai ihonalaiskudoksessa. Vaikeat ihovauriot voivat ulottua jopa ihonalaisras-
16 vaan tai lihakseen. Ihovaurioiden lisäksi korkea säteilyannos saattaa aiheuttaa ihokarvojen ja hiusten lähtöä. (Balter ym. 2010, ) 11 Säteilyn biologiset vaikutukset määräytyvät säteilylajista, säteilyannoksesta, annoksen jakautumisesta kudoksissa sekä annosnopeudesta (Paile 2002c, 50). Säteilytetyn ihoalueen koko, säteilytysten välillä kulunut aika sekä potilaaseen liittyvät seikat vaikuttavat myös kudosvaurion syntymiseen ja sen vakavuuteen (Balter ym. 2010, 336). Pehmeä röntgensäteily absorboituu pinnallisiin kudoksiin ja vaurioittaa ensisijaisesti ihoa, kun taas kova röntgensäteily voi saada aikaan jo luuydinvaurion ja suolistovaurion. Suuruudeltaan 2 Gray:n säteilyannos voi aiheuttaa jo hyvin heikkoa punoitusta altistuneella alueella. Mitä korkeampi on potilaan saama säteilyannos, sitä aikaisemmin ja sitä voimakkaammin ihopunoitus alkaa. (Paile 2002c, ) Kliinisesti merkittävät reaktiot ilmaantuvat kuitenkin säteilyannoksen ollessa vasta yli 5 Grey:tä (Balter ym. 2010, 327). Gray (Gy) on absorboituneen annoksen yksikkö (ST-ohje ). Säteilyn vaikutukset yksittäisen solun tasolla ovat vaikeasti ennakoitavissa, koska säteily jakautuu kudoksessa hyvin epätasaisesti (Mustonen & Salo 2002, 29). Säteilyannos saa aikaan samankaltaisen alkureaktion, riippumatta altistetun ihoalueen koosta. Kosteaa hilseilyä aiheuttavan säteilyannoksen jälkeen, kooltaan pienempi ihoalue paranee nopeammin altistuneen alueen reunoista alkaen solujen liikkumisen ja kiinnittymisen vuoksi. Mikäli sama ihoalue altistuu toistamiseen usean Grey:n säteilyannokselle, edellisen altistuksen tiedot on otettava huomioon arvioitaessa potilaan ihoreaktion mahdollisuutta. Edellisten toimenpiteiden jäännösvaikutukset voivat vaikuttaa ihon ja ihonalaiskudoksen vasteeseen seuraavien altistusten kohdalla. Toimenpideradiologialle onkin tyypillistä, että toimenpiteet suoritetaan useissa jaksoissa. Säteilyaltistuksen jälkeen subletaali eli yhden rihman DNA-vaurio ei ehdi korjaantua, mikäli toimenpide toistetaan samana tai peräkkäisinä päivinä. Aiemmin säteilytetty iho näyttää usein normaalilta, mutta reagoi poikkeuksellisesti altistuessaan uudelleen säteilylle. (Balter ym. 2010, ) Annosnopeuden merkitys deterministisen vaurion synnyssä on ratkaiseva, sillä jos altistus on pitkittynyt, kynnysarvo on silloin korkeampi ja haitta-aste jää pienemmäksi (Paile 2002b, 46). Annosnopeudet ihon pinnalla vaihtelevat suuresti riippuen suoritettavan toimenpiteen luonteesta ja potilaan koosta (Balter ym. 2010, 328). Potilaaseen
17 12 liittyvät tekijät, kuten tupakointi, huono ravitsemustila, vahingoittunut ihon eheys, lihavuus, päällekkäiset ihopoimut sekä säteilytetyn ihon sijainti vaikuttavat myös kudosvaurioiden ilmaantumiseen (Hymes ym. 2006). Ihmisten herkkyys säteilylle on hyvin yksilöllistä, herkkyys voi vaihdella myös fysiologisista syistä (Mustonen ym. 2002, 70). Tutkimuksissa on todettu, että vaaleahiuksiset ja vaaleaihoiset yksilöt ovat herkempiä säteilylle (Balter ym. 2010, 329). 2.4 Potilaan säteilysuojelun periaatteet Euroopan Unionin julkaisema potilaiden säteilyturvallisuutta käsittelevä direktiivi 97/43/Euratom (MED-direktiivi) on edesauttanut säteilysuojelun kehittymistä lääkinnällisessä säteilyn käytössä tuoden uusia vaatimuksia kansalliseen lainsäädäntöön (Servomaa & Kettunen 2005, 565). Säteilysuojelun tavoitteena on suojata mahdollisimman paljon ihmisyksilöitä, heidän jälkeläisiään ja koko ihmisväestöä ionisoivan säteilyn haittavaikutuksilta turvallisella säteilyn käytöllä, hyväksyttävää säteilyn käyttöä ja säteilylle altistavaa toimintaa kuitenkaan tarpeettomasti rajoittamatta (ST-ohje ). Säteilysuojelu koskee kaikkia lähettäviä lääkäreitä ja terveydenhuollon työntekijöitä, jotka ovat tekemisissä säteilyn käytön kanssa. He ovat vastuussa potilaiden säteilysuojelusta sekä tutkimuksista ja hoidoista, joissa käytetään säteilyä. (Järvinen 2005.) Säteilylain (592/1991) mukaan säteilyn käyttö ja muu säteilyaltistusta aiheuttava toiminta on hyväksyttävää, kun se täyttää oikeutus-, optimointi- ja yksilönsuojaperiaatteet. Oikeutusperiaate toteutuu, kun toiminnalla saavutettava hyöty on suurempi kuin siitä aiheutuva haitta. Käytettävissä olevat vaihtoehtoiset tutkimus- ja hoitomenetelmät sekä näiden menetelmien tehokkuus, edut ja riskit on otettava huomioon arvioitaessa toimenpiteen hyötyjä tai siitä aiheutuvia haittoja. Optimointiperiaatteen mukaan toiminnasta aiheutuva terveydelle haitallinen säteilyaltistus on pidettävä niin alhaisena kuin toimenpiteeseen nähden on mahdollista (ALARA-periaate = as low as reasonably achievable). Yksilönsuojaperiaatteella velvoitetaan, ettei yksilön säteilyaltistus ylitä asetuksella vahvistettavia enimmäisarvoja. Yksilönsuojaperiaate ei koske potilaan säteilyaltistusta, vaan annosrajat on annettu säteilytyötä tekeville työntekijöille ja muille henkilöille. (Säteilylaki 592/1991, Sosiaali- ja terveysministeriön asetus säteilyn lääketieteellisestä käytöstä 423/2000.)
18 13 Kansainvälisen säteilysuojelutoimikunnan uusissa säteilysuojelun perussuosituksissa (ICRP 103) korostetaan erityisesti optimoinnin merkitystä säteilyn lääketieteellisessä käytössä. Optimointia pidetään lähdekohtaisena prosessina, jossa altistumisen todennäköisyys, altistuvien henkilöiden lukumäärä ja yksilöannokset tulee pitää niin pieninä kuin käytännössä on mahdollista erilaisilla toiminta- ja työtavoilla. Optimointi edellyttää sitoutumista kaikilla organisaatiotasoilla sekä asianmukaisia toimintakäytäntöjä ja resursseja. Optimointiperiaatetta tulisi soveltaa samalla tavalla kaikissa altistustilanteissa. ICRP on antanut tarkempia suosituksia optimoinnin toteuttamiseksi säteilyn käyttöpaikalla julkaisuissaan ICRP 37, 55, 60 ja 101. (Mustonen ym ) Kansainvälinen atomienergiajärjestö (IAEA, International Atomic Energy Agency), Yhdysvaltalainen gastrointestinaalisen endoskopian yhdistys (ASGE, The American Society for Gastrointestinal Endoscopy) sekä Maailman gastroenterologian organisaatio (WGO, World Gastroenterology Organisation) ovat laatineet yhteistyössä oppaan säteilysuojelusta endoskooppisessa säteilyn käytössä (Uradomo ym. 2009). Euroopan gastrointestinaalisen endoskopian yhdistys (ESGE) on myös julkaissut omat säteilysuojelua koskevat pääperiaatteet ERCP:ssa (Dumonceau ym. 2012). Molemmissa oppaissa annetaan suosituksia säteilysuojelun toteuttamiseksi sekä käsitellään erityisryhmien säteilysuojelua ERCP:n aikana. Radiologisissa tutkimuksissa lapsipotilaat ovat erityisasemassa säteilysuojelun näkökulmasta, koska lapset ovat herkempiä säteilylle aikuisiin verrattuna. Lapsuudessa saatu säteilyaltistus tuottaa suuremman lisäriskin kuin vastaava altistus aikuisiässä. Tämän vuoksi lasten läpivalaisututkimukset on syytä keskittää erikoissairaanhoitoon ja ne tulisi tehdä vain erikoislääkärin arvion perusteella. (STUK 2005b, STUK 2008a.) Pediatristen potilaiden osuus ERCP:sta on suhteellisen pieni, koska sappi- ja haimatiesairaudet ovat lapsilla melko harvinaisia. Tosin tähystimien kehittyessä, lasten tähystystutkimusten määrä on kasvanut huomattavasti vuosien saatossa. Kansainvälisten tutkimusten mukaan ERCP on turvallinen ja hyödyllinen lapsipotilailla, kun sen suorittaa kokenut erikoislääkäri (Vegting ym. 2008, Paris ym ) Säteilyaltistuksen vuoksi ERCP:aan lapsipotilaiden kohdalla on oltava vahva kliininen indikaatio ja ERCP:n tulisi olla luonteeltaan terapeuttinen. Säteilysuojelusta on huolehdittava erityisen tarkasti ja säteilyherkät elimet on suojattava toimenpiteiden aikana. (Dumonceau ym. 2012, 418.) Käytettävissä olevat vaihtoehtoiset tutkimusmenetelmät on myös otettava huomioon
19 14 toimenpiteen oikeutuksen arvioinnissa (Sosiaali- ja terveysministeriön asetus säteilyn lääketieteellisestä käytöstä 423/2000). Magneettikolangiografia ja endoskooppinen ultraäänitutkimus ovat tarkkoja tutkimusmenetelmiä ERCP:n rinnalla sappitiehytkivien tunnistamisessa (Dumonceau ym. 2012, 410). Päätettäessä hedelmöitymisikäisen naisen radiologisesta tutkimuksesta raskauden mahdollisuus on huomioitava sikiön säteilyriskin vuoksi (Sosiaali- ja terveysministeriön asetus säteilyn lääketieteellisestä käytöstä 423/2000, Kettunen 2004). Säteilyn biologiset vaikutukset raskauden aikana riippuvat säteilyannoksesta, säteilyn annosnopeudesta ja raskauden vaiheesta. Säteilyaltistus raskauden aikana voi vahingoittaa sikiön kudoksissa suurta solujoukkoa ja aiheuttaa keskenmenon, epämuodostumia, henkistä jälkeenjääneisyyttä, älykkyyden alenemista ja pienipäisyyttä. Sikiökauden aikainen säteilyaltistus voi aiheuttaa syntyvälle lapselle myös stokastista haittaa. (Paile 2002a, ) Raskauden aikana suoritetuista ERCP:sta on tutkimusnäyttöä kansainvälisellä tasolla. Raskauden aikana toteutettu terapeuttinen ERCP näyttää olevan tehokas ja turvallinen sekä äidille että sikiölle, kun huolehditaan riittävästä säteilysuojauksesta, optimoidaan tutkimustekniikka ja minimoidaan sikiölle aiheutuva säteilyaltistus. (Tham ym. 2003, Kahaleh ym. 2004, Gupta ym. 2005, O Mahony 2007.) Välttämättömissä tilanteissa ERCP raskaana olevalle naiselle tulisi toteuttaa raskauden viimeisen kolmanneksen aikana ja kokeneen erikoislääkärin suorittamana (Dumonceau ym. 2012, 410). 2.5 Radiologisten tutkimusten potilasannosten vertailutasot Sosiaali- ja terveysministeriön asetuksessa säteilyn lääketieteellisestä käytöstä (423/2000) säädetään toiminnan harjoittajan velvollisuudesta ottaa käyttöön omassa toiminnassaan röntgentutkimuksia varten vertailutasot, jotka Säteilyturvakeskus on määrittänyt yleisimmille tutkimuksille MED-direktiivin (97/43/Euratom) velvoittamana. Vertailutasot ovat päätöksiä säteilyannostasosta, joka on määritetty standardikokoisten potilaiden mukaan, ja joiden ei oleteta ylittyvän hyvän käytännön mukaan tehtävissä toimenpiteissä. Vertailutasoja ei sovelleta yksittäisten potilaiden säteilyannosten arvioinnissa, vaan niiden avulla helpotetaan säteilysuojelun optimointia sekä tunnistetaan tavanomaista suurempia säteilyaltistuksia aiheuttavia röntgenlaitteita ja -toimintoja. (Euroopan komissio 1999, STUK 2005a, STUK 2005b.)
20 15 Säteilyn käyttöorganisaatiossa vertailutasojärjestelmän kohteena olevat potilasannokset arvioidaan osana säännönmukaista laadunvarmistustoimintaa. Vertailutasoja suurempien annosten syy on tiedostettava ja selvitettävä sekä ryhdyttävä korjaaviin toimenpiteisiin potilaan säteilyaltistuksen pienentämiseksi. (Euroopan komissio 1999.) Toisaalta tarvittaessa tavallista parempaa kuvanlaatua, vertailutasoa suuremman säteilyaltistusten käyttäminen on perusteltua. Toiminnan harjoittaja voi määritellä vertailutasot omaan käyttöönsä niille tutkimuksille, joille Säteilyturvakeskus ei ole asettanut vertailutasoa. (STUK 2005a, STUK 2005b.) Tutkimuksissa, joita varten ei ole asetettu vertailutasoja, on suositeltavaa käyttää kuvien määrän ja läpivalaisuaikojen keskiarvoa tilapäisinä diagnostisina vertailutasoina (Euroopan Komissio 1999). Säteilyaltistus määritetään koko tutkimuksen perusteella annoksen ja pinta-alan tulona (DAP) vähintään 100 peräkkäiselle potilaalle, jonka yhteydessä lasketaan DAP-arvojen ja läpivalaisuaikojen keskiarvot (STUK 2005a). Tutkimusten määrää ja säteilyannoksia kuvaava käyrä on yleensä jatkuva ja positiivisesti vino jakauma, jossa pääosa havainnoista on keskiarvoa pienempiä ja suurimmat arvot sijoittuvat annosjakauman loppuun. Tutkimusmääriä ja säteilyannoksia osoittavassa käyrässä asianmukainen diagnostisen vertailutason raja on 75 % annoksista, ns. kolmas kvartiili. Kolmas kvartiili on käytännöllinen lähtökohta tilanteille säteilyn käytössä, jotka vaativat tarkempaa selvittelyä. Diagnostisessa radiologiassa vertailutasojen tulisi olla korkeampia kuin mitattujen potilasannosten tai fantomilla tehtyjen mittausten mediaani ja keskiarvo. Vertailutason asettaminen vaatii suhteellisen laajan ja kaikkia tutkimusyksiköitä kattavan aineiston, sillä diagnostisessa radiografiassa vertailutasojen olisi perustuttava annoksiin, joita on mitattu erityyppisissä sairaaloissa. (Euroopan komissio 1999.) Toimenpideradiologisista tutkimuksista ja toimenpiteistä vertailutaso on Suomessa määritelty ainoastaan sepelvaltimoiden röntgentutkimukselle (CA) sekä läpivalaisuohjauksessa tehtävälle sepelvaltimoiden pallolaajennukselle (PTCA) (STUK 2005a). ERCP:lle vertailutasoa ei ole asetettu. Kansainvälisesti saatavilla oleva tieto koskien vertailutasoa ERCP:ssa on myös rajallinen (Dumonceau ym. 2012, 413). Vertailutasoa määrittävän annoksen ja pinta-alan tulon (DAP) kolmas kvartiili terapeuttisessa ERCP:ssa vaihtelee eri kansainvälisten tutkimusten mukaan 33.0 ja 60.3 Gy cm² välillä (Buls ym. 2002, Tsalafoutas ym. 2003, Brambilla ym. 2004). Iso- Britannian ja Pohjoismaiden säteilysuojeluviranomaiset ehdottavat puolestaan ERCP:n
POTILAAN SÄTEILYALTISTUS SATAKUNNAN KESKUSSAIRAALAN SYDÄNYKSIKÖSSÄ
Opinnäytetyö (AMK) Radiografian ja sädehoidon koulutusohjelma Röntgenhoitaja (AMK) 2014 Henna-Riikka Huumonen POTILAAN SÄTEILYALTISTUS SATAKUNNAN KESKUSSAIRAALAN SYDÄNYKSIKÖSSÄ potilasannokset vuosina